आर्टेटाले आर्सनललाई बनाए धारिलो
वेम्बलीमा जित्नुको मज्जा के छ मिखेल आर्टेटाले बुझिसकेका छन् । आर्टेटाले आर्सनल आएयता यो इंग्लिस प्रिमियर लिग क्लबलाई अझ धारिलो बनाएका छन् । यसको पछिल्लो सिकार बनेको छ लिभरपुल । यसैक्रममा आर्सनल गए राति कम्युनिटी सिल्ड जित्न सफल रह्यो ।
लन्डन — वेम्बलीमा जित्नुको मज्जा के छ मिखेल आर्टेटाले बुझिसकेका छन् । आर्टेटाले आर्सनल आएयता यो इंग्लिस प्रिमियर लिग क्लबलाई अझ धारिलो बनाएका छन् । यसको पछिल्लो सिकार बनेको छ लिभरपुल । यसैक्रममा आर्सनल गए राति कम्युनिटी सिल्ड जित्न सफल रह्यो ।इमिरेट्सको जिम्मेवारी सम्हालेको एक वर्ष भएको छैन, आर्सनलकै पूर्वखेलाडी रहेका आर्टेटाले स्पष्ट नतिजा दिन लागेका छन् । उनले सुरुमा एफए कप, अहिले त्यही कम्युनिटी सिल्ड जिताए ।प्रशिक्षकका रूपमा आर्टेटाले जे जस्तो सफलता यति छिटो समयमा हात पारेका छन्, त्यसमा उनका मेन्टर पेप ग्वार्डिओला पनि खुसी नै होलान् । ग्वार्डिओलाको सिटीलाई पन्छाएर नै त हो, आर्सनलले एफए कपको फाइनल यात्रा तय गरेको । यस्तोमा धेरैले भन्न थालेका छन्, यो पक्कै सुरुआत नै हो तर आर्टेटाको नेतृत्वमा आर्सनलमा पुनर्जागरण सुरु भएको छ । आर्सनलले त्यस्तो खेल जित्न थालेको छ, जसमा टिमलाई वास्तवमै जित आवश्यक थियो ।त्यसो त कम्युनिटी सिल्ड जितको खासै धेरै अर्थ हुन्न । त्यसमाथि लिभरपुलमाथि प्राप्त जित टाइब्रेकरमा थियो । तर प्रत्येक उपाधिको केही न केही अर्थ हुन्छ । सबैभन्दा ठूलो तथ्य त के भने यस्ता सफलताले टिममा हौसला बढाउने गर्छ । अझ प्रतिद्वन्द्वी ठूला टिम हुनुपर्छ, त्यस्ता टिमविरुद्ध प्राप्त जित अझ स्वादिलो हुन्छ । आर्सनलका लागि अहिले सबैभन्दा ठूलो चुनौती भनेकै यो उत्तरी लन्डन क्लबलाई प्रिमियर लिग उपाधिको फेरि दाबेदार बनाउनु हो ।आर्सनल समर्थक चाहन्छन्, ग्वार्डिओलाले जसरी सिटीको टिम बनाएका छन्, आर्टेटाले आर्सनलको त्यत्तिकै टिम बनाओस् । सिटीमा ग्वार्डिओलाकै सहयोगीका रूपमा आर्टेटाले साढे तीन वर्ष बिताए । फेरि उनी आर्सनलका पक्का पक्की खेलाडी पनि रहिसकेका छन् । आर्सन वेंगर प्रशिक्षक छँदा उनले पाँच वर्ष खेलाडीका रूपमा आर्सनलमा बिताएका थिए । सन् २०१६ मा उनले खेल्न छाडे र सिधै इतिहाद लागे । प्रशिक्षणको आनीबानी सिक्न ।वेंगर र ग्वार्डिओला जत्तिका प्रशिक्षकमुनि रहेर फरक भूमिका निभाए पनि आर्टेटाको तरिका भने फरक देखिएको छ । सायद उनी कसैको छायामा बस्न चाहँदैनन् । एक प्रकारले उनले अहिलेसम्म तय गरेको यात्रा अर्को पुराना अनुभवी प्रशिक्षक डेविड मोयेससँग मिल्दोजुल्दो छ, आक्रमण डिफेन्सबाटै सुरु गर्ने । यो रणनीतिमा आर्सनल धेरै हदसम्म सफल पनि साबित भएको छ । आर्टेटाले छनक दिएका छन्, जतिबेला टिम वास्तवमै मजबुत हुन्छ, त्यतिबेला अलग शैली विकास गरौंला ।आर्टेटाको आर्सनल टिमको प्रमुख अस्त्र पिएरे एमरिक अबामेयाङ नै रहेका छन् । फेरि यी गाबोनका खेलाडी प्राकृतिक रूपमै गोल गर्न सिपालु खेलाडी हुन् । उनी कत्तिको खेलाडी हुन्, लिभरपुलविरुद्ध गरेको गोलले प्रस्ट देखाउँछ । अबामेयाङ आर्सनल टिमको आक्रमणका प्रमुख सिपाही हुन् र उनको उपस्थितिले आर्सनल बलियो देखिएको छ । चेल्सीविरुद्ध एफए कपमा उनी नै निर्णायक खेलाडी साबित भएका थिए । तर आर्टेटाले एउटा तथ्यमा भने नजर फेर्न मिल्ने छैन ।सुरुमा वेंगर, पछि उनाइ एम्रीले आर्सनलको कजमोर डिफेन्समा ध्यानै दिन सकेनन्, जसको नतिजा टिम अझ कमजोर हुन थाल्यो । आर्सनलले आफ्नो डिफेन्स मबजुत बनाउनु नै पर्छ । यसका लागि उनले ग्वार्डिओलाको नीति पछ्याउन सक्छन्, डिफेन्समै ध्यान दिन चाहने प्राकृतिक खेलाडी चयन गर्ने । यत्ति एउटा काम गर्न सक्यो भने आर्सनल फेरि एकपल्ट लिगमा उपाधिको बलियो दाबेदार हुनेछ । अहिले तत्काल भन्न सक्छौं आर्टेटाले आर्सनललाई धारिलो बनाएको पक्कै हो । 